Publication: Magyar Közlöny
Issue: MK-1999-79 (Year: 1999, Number: 79)
Era: 1990-2004
Section: (6) bekezdése rendelkezik arról, hogy mi tekinthető kisebbségi intézménynek. Eszerint: „A nemzeti és etnikai kisebbségek jogairól szóló 1993. évi LXXVII. törvény 29. §-ának
Paragraph Index: 1513

b) az óvoda, iskola, kollégium (intézményegység, tagintézmény) akkor is, ha három év átlagában a gyermekek, tanulók több mint huszonöt százalékának az óvodai nevelését, iskolai nevelését és oktatását, kollégiumi nevelését azonos — az a) pont második gondolatjelében felsorolt — nemzetiségi követelmények szerint szervezték meg.” Az iskolákban tanulók adatai alapján egyik hajdúhadházi általános iskola sem minősíthető kisebbségi intézménynek. Ám azt is figyelembe kell venni, hogy a közeljövőben ez a helyzet megváltozhat, ugyanis a Dr. Földi János Általános Iskolában az 1998/99-es tanévben a cigány felzárkóztató program szerint tanulók aránya meghaladta a 25%-ot. Ez azért lesz majd lényeges szempont, mert amennyiben az iskola kisebbségi intézménnyé válik, a helyi kisebbségi önkormányzat komoly szerepet kap a kisebbségi oktatás megszervezésében és ellenőrzésében. A közoktatásról szóló törvény részletesen tartalmazza azokat az eseteket, amikor a helyi kisebbségi önkormányzat egyetértését be kell szerezni. Így ha a fenntartó a helyi önkormányzat, akkor a nemzeti, etnikai kisebbségi nevelésben és oktatásban közreműködő nevelési-oktatási intézmény létesítéséhez, megszüntetéséhez, tevékenységi körének módosításához, nevének megállapításához, költségvetésének meghatározásához és módosításához, az intézményben folyó szakmai munka értékeléséhez, a szervezeti és működési szabályzat jóváhagyásához, a nevelési program, a pedagógiai program, a pedagógiai-művelődési program jóváhagyásához, és végrehajtásának értékeléséhez be kell szerezni az érintett helyi kisebbségi önkormányzat egyetértését. A jelenlegi helyzetben a helyi cigány kisebbségi önkormányzatot megilleti az a jog, hogy betekintést nyerjen a nemzetiségi kiegészítő normatív támogatás felhasználásába. A Nektv. 26. § (1) bekezdése értelmében a kisebbségi települési önkormányzat, a helyi kisebbségi önkormányzat a kisebbség helyzetét érintő bármely kérdésben megkereséssel fordulhat a hatáskörrel és illetékességgel rendelkező közigazgatási szerv vezetőjéhez, amelyben tájékoztatást kérhet, javaslatot tehet, intézkedést kezdeményezhet, kifogással élhet az intézmények működésével kapcsolatos, a kisebbség jogait sértő gyakorlat, egyedi döntés ellen, kezdeményezheti a döntés megváltoztatását, visszavonását. E rendelkezés alapján a helyi cigány kisebbségi önkormányzattól nem tagadható meg a tájékoztatás a kisebbségi 1999/79/II. szám oktatásra szánt állami pénzek felhasználásáról. A tárgyalások során a jegyző és az iskolaigazgatók kifejezték készségüket az együttműködésre a kisebbségi önkormányzattal, és ígéretet tettek arra, hogy a kisebbségi önkormányzat rendelkezésére bocsátják a vonatkozó iratokat. Az intézményvezetők tájékoztatása szerint azonban a kisebbségi önkormányzat nem kérte sem a polgármesteri hivataltól, sem az iskoláktól az iratokba, számlákba való betekintés lehetőségét. Személyes tárgyalás az érintettekkel Az ombudsman vizsgálati tapasztalatai alapján általános érvénnyel megállapíthatjuk, hogy számos esetben a probléma gyökerét az információ, a párbeszéd hiánya jelenti. Ilyen esetekben a kisebbségi biztos és munkatársai segíthetik mindkét felet a jogszabályi rendelkezések megértésében és értelmezésében, a jog helyes alkalmazásában, a kölcsönös érdekek felismerésében. A kisebbségi oktatást érintő konfliktusok rendezésében szívesen élünk a közvetítés eszközével, ugyanis számunkra az óvoda, az iskola soha nem kizárólag költségvetési kérdés, nem csak épület, ahol tanárok és gyerekek vannak. A mi megítélésünk szerint az óvoda és az iskola olyan közösségek, ahol gyermekek sorsa dől el, az ott folyó nevelés és oktatás meghatározó a gyermekek jövőjére nézve. Ezért az érintett önkormányzatok számára nem lehet közömbös sem az oktatás feltételrendszere, sem minősége és ebbe bele kell érteni a kisebbségek oktatását is. A közvetítés lehetőségével éltünk Hajdúhadházon is. Az érintettek készségesen álltak rendelkezésünkre egy tisztázó, tényfeltáró beszélgetés keretében. Ezen a tárgyaláson a polgármester elmondta, hogy a képviselő-testület a megoldásban érdekelt és ennek érdekében készek a szorosabb egyeztetésre a kisebbségi önkormányzattal. Röviden ismertette a település anyagi helyzetét és ennek alapján az iskolákért tett erőfeszítéseket. A polgármester megemlítette, hogy a településen nagy a munkanélküliség, különösen a cigányok körében, ami kihat az iskolás gyerekek mindennapjaira is. A munkanélküliség leküzdésére pedig a település egyedül nem képes. Az iskolaigazgatók egyértelműen az integrált oktatás mellett foglaltak állást, olyan célként jelölve ezt meg, amelyet középtávon meg kell valósítani a településen. Hangsúlyozták, hogy ehhez több pénzre és helyre lenne szükségük. A Dr. Földi János Általános Iskolában már jelenleg is kis létszámú osztályokkal dolgoznak, a további osztálybontásra helyhiány miatt nincs lehetőség. A jegyző arról tájékoztatott, hogy nem tudnak további tanteremépítésre pályázni, mert nincsenek erre állami források. A kisebbségi önkormányzat elnöke megerősítette a polgármester kijelentését, miszerint a munkahelyteremtés sok mindenben segítené a helyi cigányságot, akik közül sokan kizárólag segélyből élnek. Ő is az integrált oktatás híve, hiszen az elkülönítés az ellentéteket mélyíti, a cigány gyereke nem kap pozitív mintaképet. Megítélése szerint további szakemberekre lenne szükség, ám a települési önkormányzat már nem tud több pénzt bérekre fordítani. A kisebbségi önkormányzat elnöke fontosnak tartotta kihangsúlyozni, hogy a pedagógusok lelkesen végzik munkájukat. Az egyik iskola igazgatója ezzel kapcsolatban azt kívánta kiemelni, hogy a párbeszédet helyben kell lefolytatni arról, hogy a jelenlegi keretek között mi a legjobb a gyerekeknek, és fontos, hogy azt ne befolyásolják politikai érdekek. A kisebbségi önkormányzat volt elnöke, jelenlegi alelnöke egyetértett a dialógus fontosságával, egyben sajnálta, hogy korábban nem volt ez intenzívebb. Megítélése szerint a gyerekeket jelenleg fölöslegesen különítik el, a cigány osztályokat fokozatosan fel kell számolni. Arra kérte a települési önkormányzatot, hogy igényeljék a kisebbségi önkormányzat véleményét a különböző kérdésekben. Az legyen a közös céljuk, hogy minél több gyerek járjon iskolába és óvodába, ennek érdekében azonban mindkét félnek tevékenyen kell együttműködnie. A megbeszélést őszintének, barátságos hangulatúnak és a megoldásra irányulónak tartottuk. Érezhetővé vált ugyanakkor a kommunikációs űr a két önkormányzat és az iskolák között a cigány oktatás kérdésében. Egyik fél részéről sem tapasztaltunk azonban előítéletességet vagy személyes ellentétet. Hajdúhadházon tehát a feltételek adottak egy konstruktív, hosszú távra kiható párbeszéd folytatásához, ahol a felek elsősorban a gyermekek érdekeit tartják szem előtt, és jogszerűen kívánják a kisebbségi oktatást megszervezni. E munkájukhoz azonban alig kapnak külső segítséget. Több információra lenne szükségük annak érdekében, hogy kevesebb hibát kövessenek el a kisebbségi oktatás megszervezése során. V. Következtetések Az intézményvezetők tájékoztatása szerint a hajdúhadházi iskolákban a cigány felzárkóztató programok szervezéséhez nem kérték a szülők hozzájárulását. Ez az állapot a pedagógusok legnagyobb jóindulata és áldozatos munkája ellenére — jogellenes. Ezt a következtetést támasztja alá a Hajdú-Bihar Megyei Pedagógiai Intézet vizsgálatának jelentése is. A települési önkormányzat képviselő-testülete a 128/1998 (IX. 4.) HÖ. számú határozatában megbízást adott a pedagógiai intézetnek, hogy vizsgálja meg többek között, hogy a Dr. Földi János Általános Iskolában az elfogadott pedagógiai program szerint folyik-e az oktatás. A vizsgálati jelentés azt tartalmazza, hogy mindkét tagiskolában homogén cigány osztályok működnek, ami lényegileg szegregált oktatást jelent. Megítélésünk szerint a szegregált oktatás akkor következik be, ha a tanulók elkülönítésének nincs jogi, pedagógiai alapja. Ebben az esetben a pedagógiai indok fennáll, hiszen felzárkóztatást szerveznek az arra rászorulóknak, ám a program jogi alapja, nevezetesen a szülők beleegyezése hiányzik, ezért minősíthető a hajdúhadházi általános iskolákban folyó cigány felzárkóztató oktatás szegregált oktatásnak. A vizsgálat összegzéseként megállapítható, hogy a hajdúhadházi általános iskolák hibát követtek el akkor, amikor a cigány felzárkóztató programok megszervezésekor nem szerezték be a szülők hozzájárulását. 1999/79/II. szám Ez a visszásság úgy orvosolható, hogy az iskolák, a cigány kisebbségi önkormányzat segítségét kérve, utólagosan beszerzik a cigány felzárkóztató programban részt vevő tanulók szüleitől a hozzájárulást, az adatvédelmi jogszabályok betartásával. Nem lenne célravezető ugyanakkor előírni azt, hogy azonnali hatállyal szüntessék meg a jelenlegi osztályokat és hozzanak létre új, vegyes osztályokat, hiszen ezzel kárba veszne a pedagógusok eddigi munkájának eredménye. Azonban az iskoláknak ki kell dolgozniuk a felzárkóztató programok részeként egy olyan tervet, amely egyrészről azt célozza, hogy az iskolában mikor és milyen formában valósul meg az integrált oktatás, másrészről tartalmazná a felzárkóztatás megvalósulásának feltételeit. Ekkor lehet ugyanis mérhető a felzárkóztatás sikeressége, és a feltételek megléte esetén a sikeresen felzárkóztatott tanulókat át lehet irányítani a normál tantervű osztályokba. E program előkészítésébe is be kell vonni a cigány kisebbségi önkormányzatot, valamint a szülőket. Ezenkívül csak javasolhatjuk, hogy az oktatási intézmények vezetői és a fenntartó települési önkormányzat más szakmák képviselőit is vonják be a közös munkába, a pedagógiai munka hatékonyságának növelése, valamint a jobb kommunikáció elérése érdekében. A szociális felsőoktatásban végzett szakemberek képesek olyan szempontok mejelenítésére, amelyeket nem vettek figyelembe sem a kisebbségi, sem a települési önkormányzati képviselők, sem a pedagógusok. A szociális munkások, szociálpedagógusok — az oktatási folyamat és a családi viszonyok együttes ismeretében hozzájárulhatnak a kisebbségekhez tartozó gyerekek sajátos problémáinak hatékony megoldásához. A kisebbségi oktatás szervezésében részt vevők — települési önkormányzat, kisebbségi önkormányzat, szülők — között sokkal intenzívebbé kell tenni a párbeszédet annak érdekében, hogy mindegyik fél gyakorolhassa azon jogait, amelyek e téren őket megilletik. A jogszerű oktatásszervezésen túl az ilyen párbeszédnek bizalomépítő hatása is van, oldhatja az előítéleteket. Továbbá lehetőséget teremt olyan helyi oktatás megszervezésére, amely a kölcsönös megismerést szolgálja, és legalább a fiatal generációkban nem építi újra az amúgy is létező előítéleteket, sztereotípiákat. Mindezek megteremtésére Hajdúhadházon adottak a lehetőségek, azonban a munka sikerességéhez külső, szakmai segítségre is szükségük lehet. Ennek érdekében szorosabbá kell tenni a kapcsolatot a pedagógiai szakmai szolgálatokkal, azokkal a civil szervezetekkel és iskolákkal, amelyek már szereztek tapasztalatot hasonló problémák megoldásában. Ugyanis azt tapasztaltuk, hogy a kisebbségi oktatás szereplői kevés információval rendelkeznek arról, hogyan kell a helyi oktatást, ezen belül a helyi kisebbségi oktatást, jogszerűen megszervezni, és ebben mi az ő szerepük. A két önkormányzatnak e kérdésekben folyamatosan egyeztetniük kell álláspontjukat, ami csak akkor valósul meg, ha a polgármesteri hivatal munkatársai, a kisebbségi önkormányzati képviselők, valamint a pedagógusok folyamatosan részt vesznek olyan képzéseken és továbbképzéseken, amelyek célja a kisebbségi jogok megismerése valamint azok gyakorlásának módjai. VI. Ajánlások, kezdeményezések

Source: https://magyarkozlony.hu/hivatalos-lapok/33cea4a14e4ae7e57a3649dbf7a68b6bf220cec4/dokumentumok/f8f5fda49d2d1ae7351ff7d11773c708305d24c6/letoltes